 فحوار ليه مع “كود” قال الشوبي انه مشارك ف3 اعمال رمضانية هذ العام، فقنوات الأولى ودوزيم وMBC5، لكنه تأسف على سلسلة “أحلام سيتي” اللي كتدوز قبل الفطور فالأولى، واللي قال أنها قديمة وتعطلات فالبث. وجدد الشوبي استنكارو للكاميرا الخفيا اللي كتدوز بشكلها الحالي، سواء المغربية او العربية بحال ديال رامز جلال، وقال انها كلها عنف وانتقام وكتبين بان أن عند المجتمع مرض مزمن. وكشف الشوبي انه ماستطعش المشاركة فواحد العمل تعرض عليه، حيت كان وقت عندو مزير شوية، وأن الاعمال المغربية هذ العام فالمستوى المطلوب. كَود: شنو هي الاعمال اللي شاركتي فيها هذ رمضان؟ الشوبي: هذ العام كاين سلسلة “أحلام سيتي”، من إخراج مراد الخودي، اللي كتدوز قبل الفطور، لكن هذ العمل قديم شوية، بحيث هو انتاج 2019 وتأخر حتى لهذ السنة عاد قررو يبثوه، وكيبان أنه أون ديكالاج مع الأعمال المطروحة دابة، وحتى التايمين ديالو ماشي بحال لخرين، بحيث فيه 30 دقيقة ماكاملاش، لكن التوقيت اللي تختار ليه قبل المغرب هو توقيت مزيان، كنت كنفضل لو أنه تعرض ف2019، كان تكون عندو راهنيتو، لكن دابا منين تعطل غيكون ناقص وغيحسو الناس بهذشي بالمقارنة مع المواضيع اللي تناولاتها الأعمال الأخرى. كاين كذلك دراما ولاد المرسى، من إنتاج قناة MB5 وحتى هو من إخراج مراد الخودي، وهو عمل اجتماعي كيهضر على الناس اللي كيشتغلو فالمرسى، فقالب اجتماعي وفني زوين توفق المخرج فيه، كذلك دار تشكيلة من الممثلين المغاربة اللي عندهم قدرات وعطاو وجه مشرف للدراما. وكاين اليوم الخميس على القناة الثانية دار السلعة، لمخرجو محمد أمين مونة، وهو مسلسل اجتماعي كيحلل العلاقات الأسرية والاجتماعية بين الأسر والعائلات والمشاكل اللي كتوقع ليها، وتصور كلو فمدينة فاس، وتحديدا فالرياضات والبزارات دالمدينة القديمة، الشي اللي عندو وقع زوين على المتفرج المغربي اللي ماكيعرفش المدينة. كَود: شنو انطباعك على الانتاجات المغربية هذ العام؟ الشوبي: حسب ما شفت هذ اليومين، فالانتاج المغربي تطور بزاف، وكاين انتاج درامي وفكاهي متطور تقنيا وكتابة، ولو أن الكتابة مازالة نقاصة فالأعمال الكوميدية، لكن فالأعمال الأخرى كتحس أنه كاينة روابط حقيقية فالكتابة وفالاخراج وفالتشخيص وحتى فالموسيقى، كاين اجتهاد مهم جدا هذ السنة، وهذشي إيجابي، وبرأيي أنه سببه هو التنافس والتحدي اللي دخلات فيه الأولى والثانية مع mbc5، وولاو كيعرفو يسوقو منتوجهم ويشوفو الحاجة اللي ممكن تكون محببة عند المشاهدين، هذشي ماكانش قبل، وهذشي يقد يخلي المنتوج المغربي ينافس بقوة الأعمال الأخرى العربية. كَود: وبالنسبة للكاميرا الخفية واش تحسنات بالمقارنة مع قبل؟ الشوبي: انا ضد الكاميرا الخفية بشكلها الحالي، بحيث كتحط من قيمة الانسان المغربي، وحتى من الناحية الاجتماعية غير صالحة، كذلك الكاميرا الخفية ديال رامز حلال عندي منها موقف، هذيك فجاجة وفضاعة، وكتحس بحال إلى فيها انتقام وعنف وماشي مزحة بسيطة.. وشي مرات كيتم داكشي بشكل هستيري، ديك الطريقة باش كيشتغل رامز جلال كتخلع وكيبان من خلالها أن المجتمع عندو مرض مزمن، لكن فالمجمل الكاميرا الخافية ماشي مادة ترفهية، بل مقلب غير شريف كيخلينا نسخرو من الاخر، او ممكن نتصنعوها ونفبركوها... كانت فواحد الوقت الكاميرا سوربريز مع المشاهير فإطار البسط والمزحة الخفيفة، لكن ماشي بالغوات والعنف باش نبان وندير البوز.. هذشي كيحل الباب للمغاربة يسخرو من بعضهم، حتى ولينا نشوفو هذشي ففيديوهات بين شباب فاليوتوب، هذشي ماشي ترفيه وماشي تثقيف، هذشي تبرهيش ! كَود: معروف على الشوبي ماكيقتنعش بسهولة بعمل ما.. واش هذ العام رفضتو تشاركو فأعمال تلفزية؟ الشوبي: بالعكس، قبلت العروض اللي تمنحات لي كلها، باستثناء عرض فواحد العمل مازال للآن قيد التصوير للمخرج ابراهيم الشكيري اللي كنحييه وكنحيي الطاقم دالعمل من هذ المنبر، ماقدرتش نشارك فيه بسبب التزامي فعمل “دار السلعة” بمدينة فاس، وكان يصعاب عليا نتنقل حتى لمراكش فنفس الوقت، وعاد انا كنسكن فمدينة القنيطرة... كنت اتفقت باش نخدم معاهم، وجا الكونفينمون وتحبس كلشي وتعطلات الأمور، لكن فاش بدا التورناج كنت ملتزم فالعمل الآخر، وعلى المستوى الاحترافي قررت نتنازل على واحد مقابل الآخر. 
تعليقا على الأعمال الرمضانية : الشوبي فحوار مع “كَود”: أحلام سيتي قديم وكان خاص يتعرض فوقتو.. ورفضت المشاركة فواحد المسلسل